KOMISIJOS SPRENDIMAS
2005 m. rugpjūčio 4 d.
priimamas dėl ribojimų taikymo zonų, susijusių su mėlynojo liežuvio liga Italijoje ir iš dalies keičiantis Sprendimą 2005/393/EB
(pranešta dokumentu Nr. C(2005) 2929)
(Tekstas svarbus EEE)
(2005/603/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 8 straipsnio 3 dalies c punktą ir 19 straipsnio trečią pastraipą,
kadangi:
(1)
Direktyvoje 2000/75/EB nustatyti kontrolės taisyklės ir priemonės, skirtos kovoti su mėlynojo liežuvio liga Bendrijoje, taip pat apsaugos ir priežiūros zonos bei draudimas išvežti gyvūnus iš šių zonų.
(2)
2005 m. gegužės 23 d. Komisijos sprendime 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų (2) numatyta, kad turi būti nustatytos bendrosios geografinės sritys, kuriose valstybės narės turi nustatyti apsaugos ir priežiūros zonas („ribojimų taikymo zonas“), susijusias su mėlynojo liežuvio liga.
(3)
2005 m. birželio 7 d. Italija Maisto grandinės ir gyvūnų sveikatos nuolatiniam komitetui pateikė ataskaitą, kurioje padaryta išvada, kad Italijoje įgyvendinus priežiūros sistemą paaiškėjo, kad Toskanoje Massa Carrara provincijoje virusas nebuvo išplitęs ilgiau nei dvejus metus.
(4)
Todėl laikoma, kad provincijoje mėlynojo liežuvio liga nėra išplitusi, ir remiantis Italijos pateiktu pagrįstu prašymu ši provinciją turėtų būti išbraukta iš Sprendimo 2005/393/EB I priede nurodytos B zonos Italijos provincijų sąrašo.
(5)
Todėl Sprendimą 2005/393/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/393/EB I priede nurodytos B zonos Toskanai skirtoje eilutėje išbraukiama „Massa Carrara“.
2 straipsnis
Šis sprendimas taikomas nuo kitos dienos po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2005 m. rugpjūčio 4 d.